
Adatok a szádvári vár kora újkori kályhacsempe leleteihez

Dolgozatomban a szádvári belső vár pincéjében feltárt kora újkori kályhacsempékkel foglalkoztam. Az általam vizsgált anyagot négy különböző típusba tudtam sorolni. A tárgyak datálásában a rétegtani adatok mellett a szakirodalmakból gyűjtött párhuzamok nyújtottak segítséget. A leletanyag egyes részeire az unikális jelleg érvényesül, így az említett módszerek mellett a történeti adatokot is figyelembe véve korhatároztam. A zöldmázas, növényi ornamentikával ellátott kályhacsempék a pince 17. századi omladékrétegéből láttak napvilágot. A kályha szinte egészét kitöltő terülőmustrás darabok a habán kályhásmesterek fő termékének tekinthető, akik a 17. század első felében több hullámban hatoltak be a Magyar Királyság területére és hozták magukkal a terülőmustra divatját. A csempék kivitelét, díszítésmódját, valamint a stratigráfiai adatokat is figyelembe véve 17. századi habán munkának tartom a Szádváron feltárt anyagot. A kutatás jelen állapotában egyértelműen nem lehet kijelenteni, hogy melyik műhelyben gyártották az elemeket. Csejte, Sárospatak és Alvinc fazekasai jöhetnek szóba, azonban a helybéli műhely létét sem szabad figyelmen kívül hagyni. Ezen kérdés megválaszolásában a folyamatban lévő archeometriai vizsgálatok is segítséget fognak nyújtani.



